Gesinstragedie speel af in PTA-spoglandgoedWoodlands Lifestyle Estate Vier mense, waaronder twee kleuters, is Maandagmiddag in ŉ gesinstragedie by die Woodlands Lifestyle-landgoed in die ooste van Pretoria dood. Kapt. Colette Weilbach, ŉ polisiewoordvoerder, het Dinsdag aan Maroela Media gesê die vier mense se liggame is net na 13:00 by die landgoed se klubhuis gevind. “Na wat verneem word, het die 32-jarige ma en haar kinders, onderskeidelik twee en vier jaar oud, die middag in die parkie gaan speel. Die pa (32), wat van sy vrou vervreem is, het daar aangekom om vir die kinders te kom kuier,” het Weilbach gesê. Inwoners het daarna skote gehoor en die bestuurder van die landgoed het gaan ondersoek instel. Hy het op die vier mense se liggame afgekom. “ŉ Vuurwapen is op die toneel gevind. Voorlopige ondersoek dui daarop dat die pa die kinders en die ma geskiet het, waarna hy homself geskiet het. Die polisie ondersoek drie sake van moord en ŉ saak van selfmoord.”